Buitelanders se visums en permitte nou langer geldig | Netwerk24
Buitelanders se visums en permitte nou langer geldig
Deur Christiaan du Plessis 31 Julie 2020 17:25
Visums en permitte wat buitelanders toelaat om in Suid-Afrika te wees, sal nou eers ná 31 Oktober verval nadat regulasies hieroor Vrydag gewysig is.
Dr. Aaron Motsoaledi, minister van binnelandse sake, het die gewysigde regulasies in die Staatskoerant gepubliseer. Die visums sou aanvanklik ná 31 Junie verval het.
Adrian Roos, DA-woordvoerder oor binnelandse sake, het die verlenging verwelkom.
“Op die oomblik kan buitelanders in die algemeen nie aansoek doen vir visums nie omdat die grense gesluit is.
“Daar is egter nog buitelanders in Suid-Afrika en daarom maak die verlenging logies sin sodat hulle wettig hier mag wees,” sê Roos.
Dr. Rory Jubber, DA-leier in die buiteland, doen in ’n verklaring ’n beroep op Motsoaledi om ook die geldigheid van Suid-Afrikaners wat oorsee werk, se paspoorte te verleng.
“Baie Suid-Afrikaners wat oorsee bly, verloor hul reg om in die buiteland te werk, gesondheidsorg te ontvang of wettig daar te bly omdat die departement van binnelandse sake eenvoudig nie die vermoë het om hul paspoorte en ander kritieke dokumente betyds te verwerk nie,” sê Jubber.
Mense kan sedert 27 Julie weer aansoek doen om vernuwing van paspoorte nadat die diens einde Maart gestaak is. Jubber sê egter weens die groot agterstand met aansoeke, en die feit dat paspoorthernuwings in die buiteland reeds ses tot 12 maande duur, bied dit nie veel onmiddellike verligting aan Suid-Afrikaanse burgers in die buiteland nie.
Die DA vra dus dat sulke paspoorte se geldigheid met ’n spesiale stempel verleng word.
Meer oor: Dr. Aaron Motsoaledi | Visums | Verlenging | Buitelanders
Duisende buitelanders kom SA binne op vlak 5